„ Svona eru jólin “ frumsýnt í Bíóhöllina um helgina Nýtt jólaleikrit fyrir alla fjölskylduna verður frumsýnt í Bíóhöllinni á Akranesi sunnudaginn 15. desember næstkomandi . Leikritið nefnist „ Svona eru jólin “ og er eftir Skagamanninn Samúel Þorsteinsson . Samúel fer einnig með eitt af þremur aðalhlutverkum í verkinu en ásamt honum leika þeir Gunnar Sturla Hervarsson og Elinbergur Sveinsson . Allir starfa þeir við grunnskólana í bænum og hafa komið að uppsetningu leikverka sem nemendur skólanna hafa sett á svið á liðnum árum . Tónlist skipar stóran sess í verkinu og er öll frumsamin tónlist eftir Gunnar Sturlu . Ónefnd hljómsveit Gunnars og Samúels sér síðan um tónlistarflutning . Ingþór Bergmann Þórhallsson sér um leikmyndasmíði , lýsingahönnun og önnur tæknimál í sýningunni auk þess sem hann leikur eitt aukahlutverk . Bjarga jólahaldinu Þremenningarnir sögðu í samtali við Skessuhorn að Svona eru jólin væri jólasaga fyrir alla fjölskylduna . Sagan segir frá bræðrunum hressu Kalla og Nonna sem fá það ærna verkefni að bjarga jólunum eftir að óvæntir atburðir koma upp í fjölskyldunni . Þeir leggja upp í krefjandi leiðangur til að bjarga jólahaldinu og lenda í ýmsum ævintýrum auk þess sem skemmtilegar og litríkar persónur verða á vegi þeirra . „ Þetta er í senn saga af gleði og áföllum en um leið hvernig hægt er að bjarga hlutunum með einlægum vilja , “ segja þeir og bæta við að leikritið sé einnig þátttökusýning þar sem áhorfendur leika sitt hlutverk . Undirbúningur verksins hefur staðið yfir síðan í sumar en þremenningarnir hafa æft af kappi síðustu vikur . „ Nú hvetjum við alla til að leggja leið sína í Bíóhöllina og sjá skemmtilegt og hreinræktað leikrit úr smiðju heimamanna . Upplagt er að gera leikferð í höllina hluta af jólahaldi fjölskyldunnar og upplifa ævintýrin með Kalla og Nonna og félögum í leikritinu , “ segja þeir að lokum . Miðasala á leikritið er hafin og eru miðar seldir í Eymundsson á Akranesi og í Bíóhöllinni . Stefnt er að því að sýningar fari fram bæði fyrir jól og milli jóla og nýárs .